Albert izhaja iz albertinske veje Habsburžanov, ki so vladali v obdonavskih deželah Vojvodine Avstrije (Spodnja in Zgornja Avstrija). Politično je bil na strani kralja Sigismunda, kar ga je zapletlo v dolgotrajne husitske vojne. Kralj Sigismund mu je dal za ženo svojo hčer Elizabeto ter mu kot češki fevd podelil mejno grofijo Moravsko in ga s tem še bolj zavezal k bojevanju proti husitom. Pred smrtjo ga je določil za svojega naslednika. Toda že po dveh letih je Albert umrl, še preden je lahko posegel v politiko cesarstva, ki je z njegovo smrtjo verjetno izgubilo odločnega in samostojnega vladarja.